PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/ZK/3/1/062	Bratislava 31. 7. 2008 

	Protimonopolný úrad Slovenskej republiky, odbor koncentrácií v správnom konaní číslo 0046/OK/2008 začatom dňa 30. 6. 2008 na základe oznámenia koncentrácie podnikateľom PPF Group N.V. so sídlom Strawinskylaan 933, Tow. B Lev. 9, 1077XX Amsterdam, Holandsko, zastúpeným JUDr. Petrom Bakom, advokátom a konateľom spoločnosti BBH Slovensko, s.r.o. so sídlom Gorkého 3, 811 01 Bratislava, vo veci koncentrácie podnikateľov PPF Group N.V. so sídlom Strawinskylaan 933, Tow. B Lev. 9, 1077XX Amsterdam, Holandsko a Zentiva N.V. so sídlom Fred. Roeskestraat123 1HG, 1076EE Amsterdam, Holandsko

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov PPF Group N.V. so sídlom Strawinskylaan 933, Tow. B Lev. 9, 1077XX Amsterdam, Holandsko a Zentiva N.V. so sídlom Fred. Roeskestraat123 1HG, 1076EE Amsterdam, Holandsko, ktorá vznikla podľa § 9 ods. 1 písm. b) v spojení s § 9 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Dobrovoľnej ponuky prevzatia zo strany spoločnosti ANTHIAROSE LIMITED týkajúcej sa spoločnosti Zentiva N.V. z a s t a v u j e, pretože dôvod na konanie nebol daný.

 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 30. 6. 2008 doručené listom zaevidovaným pod číslom 2533/ 2008 oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom v ktorom oznamovateľ PPF Group N.V. so sídlom Strawinskylaan 933, Tow. B Lev. 9, 1077XX Amsterdam, Holandsko (ďalej len „PPF Group N.V.“), prostredníctvom splnomocneného právneho zástupcu JUDr. Pewtra Baka, advokáta a konateľa spoločnosti BBH Slovensko, s.r.o. so sídlom Gorkého 3, 811 01 Bratislava (ďalej len „právny zástupca“), oznamuje koncentráciu podnikateľov PPF Group N.V. a Zentiva N.V. so sídlom Fred. Roeskestraat123 1HG, 1076EE Amsterdam, Holandsko (ďalej len „Zentiva N.V.“).

	V predmetnom oznámení koncentrácie oznamovateľ PPF Group N.V. uvádza nasledovné: 
„Koncentrácia vznikla na základe dobrovoľnej ponuky na prevzatie všetkých akcií a všetkých globálnych depozitných certifikátov, emitovaných spoločnosťou Zentiva (ďalej len „Ponuka“), pripravenej podľa príslušných právnych predpisov českého právneho poriadku a vyhlasovateľom zverejnenej dňa 17 júna 2008 (ďalej len „Transakcia“).Vyhlasovateľ ako osoba kontrolovaná podnikateľom PPF (PPF Group N.V.) je a ku dňu zverejnenia Ponuky bol akcionárom podnikateľa Zentiva s 0,089 % podielom na vydanom akciovom kapitále a hlasovacích právach podnikateľa Zentiva. V rámci tejto ponuky Vyhlasovateľ za účelom získania kontroly nad podnikateľom Zentiva koná v zhode aj s ďalšími akcionármi podnikateľa Zentiva, ktorí patria do skupiny osôb ovládaných podnikateľom Generali PPF Holding B.V., so sídlom Strawinskylaan 933, Tower B, Lev. 9, 1077XX, Amsterdam, Holandsko, registrovaným  v obchodnej komore pre Amsterdam pod registračným číslom: 34275688 (ďalej len „GeneraliPPF“). Podnikateľ GeneraliPPF disponuje prostredníctvom ním ovládaných osôb celkovým 19,14 % podielom na akciovom kapitále a hlasovacích právach podnikateľa Zentiva. Ako bolo uvedené vyššie, cieľom oznamovateľa je prostredníctvom Ponuky získať kontrolný podiel v podnikateľovi Zentiva. V súvislosti s Ponukou teda koná Oznamovateľ (a Vyhlasovateľ ako kontrolovaná osoba podnikateľa PPF) v zhode s podnikateľom General PPF (a ostatnými osobami kontrolovanými podnikateľom GeneraliPPF) tak, aby Oznamovateľ prostredníctvom ponuky získal taký podiel, ktorý mu bude umožňovať vykonávať rozhodujúci vplyv na činnosť podnikateľa Zentiva (vykonávať kontrolu nad podnikateľom Zentiva).“    
   
	V oznámení koncentrácie sa ďalej uvádza:
	„Podnikatelia PPF a GeneraliPPF v súčasnosti pripravujú akcionársku zmluvu, na základe ktorej bude jedinou kontrolujúcou osobou podnikateľa Zentiva podnikateľ PPF. V tomto zmysle pôjde o kontrolu výlučnú a nie o kontrolu spoločnú s podnikateľom GeneraliPPF. ... Výsledkom tejto dohody je, že PPF sa stane podnikateľom, ktorý bude vykonávať reálnu kontrolu nad podnikateľom Zentiva (ovplyvňovať obchodné vedenie podnikateľa Zentiva a jeho obchodné stratégie), zatiaľ čo GeneraliPPF zostane v pozícii, ktorú zastával doteraz, teda v pozícii finančného investora. ...“

	Z predložených podkladov ďalej vyplýva, že Ponuka bola uverejnená dňa 17. júna 2008 v českých Hospodárskych novinách. V bode 4.1 Ponuky sa uvádza: „Ponuka je záväzná a adresáti ju môžu prijať v lehote od 17. júna 2008 do 18. júla 2008, ktorá môže byť predĺžená v súlade so Zákonom o ponukách prevzatia.“

	Na základe predmetného oznámenia začalo dňa 30. 6. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok v znení neskorších predpisov správne konanie vo veci oznámenej koncentrácie, o čom úrad listom číslo 2759/PMÚ SR/2008 zo dňa 11. 7. 2008 prostredníctvom právneho zástupcu informoval oznamovateľa koncentrácie PPF Group N.V.

	Vzhľadom na znenie § 25 ods. 3 písm. d) zákona účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podenikateľov, úrad dospel k záveru, že účastníkom predmetného správneho konania je podnikateľ PPF Group N.V.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

	Z predložených podkladov a informácií úrad zistil nasledujúce skutočnosti:

■ Spoločnosť PPF Group N.V. bola zapísaná do obchodného registra Obchodnej komory pre Amsterdam dňa 29. 12. 1994. Spoločnosť PPF Group N.V. je holdingovou spoločnosťou zriadenou za účelom držania a spravovania majetkových účastí v dcérskych spoločnostiach pôsobiacich predovšetkým vo finančnom odvetví. Spoločnosť nevstupuje na trh výrobkov a služieb a nevykonáva žiadnu obchodnú (výrobnú) aktivitu alebo činnosť.
	Spoločnosti skupiny PPF sa špecializujú prevažne na poskytovanie finančných služieb, a to najmä v oblasti spotrebiteľského financovania, korporátneho bankovníctva a poradenských služieb. 
	Na území Slovenskej republiky spoločnosť PPF Group N.V. pôsobí prostredníctvom spoločnosti Home Credit Slovakia a. s.:   
(i) na trhu  spotrebiteľských úverov (účelový a bezúčelový spotrebiteľský úver) a
(ii) na trhu kreditných kariet.

■ Spoločnosť Zentiva N.V. bola založená zakladateľskou listinou zo dňa 29. 4. 1998 a následne zapísaná do obchodného registra Obchodnej komory pre Amsterdam dňa 7. 5. 1998. Spoločnosť Zentiva N.V. je, obdobne ako spoločnosť PPF Group N.V., holdingovou spoločnosťou, zriadenou za účelom držania a spravovania majetkových účastí v dcérskych spoločnostiach pôsobiacich najmä vo farmaceutickom odvetví, pričom sama nevstupuje na trh výrobkov alebo služieb a nevykonáva žiadnu obchodnú (výrobnú) činnosť.
	Spoločnosť Zentiva N.V., resp. skupina Zentiva, je jedna z najväčších farmaceutických spoločností v strednej a východnej Európe, ktorá sa zameriava na vývoj, výrobu a predaj moderných generických farmaceutických produktov a produktov výživy. Spoločnosť Zentiva N.V. má popredné postavenie na trhoch v Českej republike, na Slovensku, v Rumunsku a v Turecku a v súčasnej dobe zažíva rýchly rast v Bulharsku, Poľsku, Maďarsku, na Ukrajine a v pobaltských republikách.
	
		Vychádzajúc z uvedeného úrad dospel k záveru, že spoločnosti PPF Group N.V. a Zentiva N.V. sú právnickými osobami, ktorých činnosti a konania súvisia alebo môžu súvisieť s hospodárskou súťažou , a teda sú podnikateľmi podľa § 3 ods. 2 zákona, a tento zákon sa na nich podľa § 2 ods. 1 písm. a) zákona vzťahuje. 

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, podľa oznámenia koncentrácie táto vznikla na základe ponuky na prevzatie všetkých akcií a všetkých globálnych depozitných certifikátov emitovaných spoločnosťou Zentiva N.V.  Predmetná ponuka bola vyhlásená dňa 17. júna 2008 spoločnosťou ANTHIAROSE LIMITED, ktorá je 100 % dcérskou spoločnosťou podnikateľa PPF Group N.V.

	V prvom kroku úrad analyzoval právny titul vzniku oznámenej koncentrácie. Vychádzal pritom z podkladov a informácií predložených právnym zástupcom oznamovateľa a príslušných ustanovení zákona.

	Vzhľadom na absentujúcu právnu úpravu tohto špecifického prípadu (vyhlásenie verejnej ponuky na akcie) vzniku koncentrácie v zákone a teda aj absenciu de lege výnimky zo suspenzie koncentrácie podľa § 10 ods. 13 zákona ako aj vzhľadom na právnu úpravu a povinnosti viažuce sa k ponuke na prevzatie, právnym titulom vzniku koncentrácie v predmetnom prípade bude prevod akcií, na základe ktorých podnikateľ PPF Group N.V. (podnikateľ kontrolujúci podateľa ponuky) fakticky môže vykonávať kontrolu nad spoločnosťou Zentiva N.V.

	Na základe právnej analýzy úrad dospel k záveru, že zverejnenie ponuky na prevzatie má charakter zámeru koncentrácie, nakoľko samotné zverejnenie ponuky je jednostranným právnym úkonom podateľa ponuky, resp. v danom prípade podnikateľa PPF Group N.V., ktorý mu neumožňuje vykonávať rozhodujúci vplyv na činnosť podnikateľa Zentiva N.V., ani neumožňuje vykonávať rozhodujúci vplyv na zloženie, hlasovanie alebo rozhodovanie orgánov podnikateľa Zentiva N.V. a naplniť tak definíciu nadobudnutia kontroly podľa § 9 ods. 4 zákona.

	Úrad berúc do úvahy všetky uvedené skutočnosti pri posudzovaní oznámenej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 171/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom.

	Ing. Dušan Valo
	 riaditeľ odboru koncentrácií

Rozhodnutie sa doručuje:

BBH Slovensko, s.r.o.
JUDr. Peter Bak
Advokát a konateľ spoločnosti
Gorkého 3
811 01 Bratislava